Ħadd il-Għid, 16 ta' April 2017, fid-9:15 a.m., l-Arċisqof Charles J. Scicluna ċċelebra Quddiesa Stazzjonali tal-Għid il-Kbir tal-Mulej, fil-Konkatidral ta' San Ġwann. Omelija tal-Arċisqof Charles J. Scicluna fil-KonKatidral ta' San Ġwann, il-Belt Valletta "Sa dakinhar kienu għadhom ma fehmux l-Iskrittura li tgħid li kellu jqum mill-imwiet" (Ġw 20, 9). Min kienu dawn? Kienu Pietru u Ġwanni. It-tnejn li huma flimkien ma ħu Ġwanni, Ġakbu, kienu raw lill-Mulej trasfigurat fuq il-muntanja qaddisa, fuq il-muntanja Tabor. Dakinhar il-Mulej imponilhom sigriet: "titkellmux fuq dak li rajtu sakemm Bin il-Bniedem ikun qam mill-imwiet. Huma u neżlin mill-muntanja bdew jistaqsu lilhom nfushom: "imma din x'inhi li tqum mill-imwiet?" (Mk 9, 10). Ġwanni, li jidħol fil-qabar wara Pietru, jara "l-faxex tal-għażel imqiegħda hemm" u l-maktur li kien madwar rasu u mitwi u mqiegħed f'post għalih", jara dan kollu "u jemmen" (Ġw 20, 5. 8). Dan kien id-dixxiplu li l-Mulej ħabb, id-dixxiplu li kellu l-esperjenza mill-qrib tal-imħabba ta' Ġesù, id-dixxiplu li fl-aħħar ċena f'Ħamis ix-Xirka, serraħ rasu fuq sider il-Mulej Ġesù. Id-dixxiplu li kien midħla tal-qassis il-kbir, li daħal fil-bitħa fejn Ġesù kien arrestat, interrogat u umiljat. Daħħal ukoll lil Pietru, u Pietru ċaħad lill-Mulej. Imma dan kien dixxiplu li segwa lill-maħbub Ġesù sa taħt is-salib tiegħu, waqaf ma' ommu ħdejn is-salib ta' Ġesù u l-Mulej indirizzalu kelma: "hawn hi ommok" (Ġw 19, 27). Illum fl-ewwel jum tal-ġimgħa, Ġwanni, id-dixxiplu l-maħbub, jidħol wara Pietru fil-qabar, jara l-qabar vojt, jara l-faxex u l-maktur "u jemmen", jemmen li l-kelma ta' Ġesù seħħet, li Ġesù qam mill-imwiet kif kien qal. Imma din xi tfisser? X'ġara? Il-Papa Benedittu XVI fl-ewwel omelija bħala Papa Benedittu, fl-Għid tal-2006 poġġa din il-mistoqisja: imma xi tfisser li tqum mill-imwiet? U xi jfisser dan għalina? Il-Papa Benedittu – li llum nawgurawlu għeluq id-disgħin sena – f'omelija straordinarja li tibqa' tissemma sejjaħ ir-reżurezzjoni tal-Mulej bħala punt fl-evoluzzjoni tal-umanità. L-ikbar bidla straordinarja li l-ġisem tagħna l-bnedmin jieħu s-sura ta' ġisem trasfigurat u rxoxt, isir ġisem spiritwali u, peress li Ġesù huwa l-Iben ta' Alla, l-ispirtu tiegħu huwa magħna, u fl-Ewkaristija jirritorna dan il-proċess: l-ispirtu tiegħu jbiddel il-ħobż u l-inbid fil-ġisem u d–demm tiegħu. Hija ħaġa sabiħa li nisimgħu l-kliem stess ta' Benedittu f'dik il-lejla qaddisa tal-15 ta' April 2006: Nixtieq nawgura lil kulħadd l-Għid ħieni, l-Għid li jagħtina l-paċi tassew, l-Għid li jgħinna nbiddlu ħajjitna u ngħixu l-preżenza ta' Ġesù fil-qalb tagħna, dik il-preżenza li għalina hija l-għatba tal-ħajja ta' dejjem u li tibda minn issa, mil-lum.
It-tifsira tal-qawmien mill-imwiet – L-Omelija tal-Arċisqof f'Ħadd il-Għid